Det betaler sig at hive en flok kendisser ud på en golfbane. Stjernegolf indsamlede en formue til børn på de danske sygehuse.

Solen strålede om kap med de store smil på de mange glade deltagere ved Stjernegolf 2016 på Himmerland Golf & Spa Resort. Smil var der også hos arrangøren KidsAid, der kan konstatere, at weekendens arrangement har genereret mere end en million kroner til organisationens arbejde. Stjernegolf blev afholdt i weekenden, og kendisser som Le Mans-legenden Tom Kristensen, skuespiller Lars Ranthe, komiker Carsten Bang, tidligere fodboldlandsholdspiller Marc Rieper, bordtennisstjernen Michael Maze, tidligere bestyrelsesformand i FCK Flemming Østergaard, bokselegenden Brian Nielsen med flere stillede op og viste, hvad de kan og ikke kan på en golfbane. Alt sammen i en god sags tjeneste. De indsamlede penge går til nogle af de 60.000 børn, der hvert år bliver indlagt på landets sygehuse til et livsændrende forløb. - Vi er lige dele stolte og ydmyge over weekendens arrangement. Stolte over de mange positive tilkendegivelser vi har fået fra deltagere, publikum og samarbejdspartnere. Ydmyge over det store beløb vi er blevet tilgodeset med via blandt andet auktionen. Et beløb, der med garanti vil komme til at vække stor glæde, når vi bruger pengne til en række gode formål, udtaler bestyrelsesformand i KidsAid, Søren Bach. Hver kendis blev under Stjerne-Am-runden sendt af sted i de smukke omgivelser med et barn som caddie. Stjernegolf er en traditionsrig turnering, der startede i 2000 under navnet GolfAid, hvor Søren Bach arrangerede en afskedsmatch for sin ven, badmintonspilleren Poul Erik Høyer. Det blev til starten på en årligt tilbagevendende turnering, som siden bare er vokset sig større og større. Stjernegolf er i dag en af Danmarks største årlige tilbagevendende golfevents, som lokker en lang række af Danmarks største virksomheder og stjerner inden for sport og kultur til at deltage om titlen til Danmarks uofficielle golfmester – alt sammen i den gode sags tjeneste. Se en teaser for Stjernegolf 2015 herunder: